‘উচিত অনুচিত’ (৩০-৬) সম্পাদকীয় নিবন্ধে যথার্থই বলা হয়েছে, মোবাইল ও ইন্টারনেটে আচ্ছন্ন, বাস্তব সমাজ থেকে বিচ্ছিন্ন আজকের শিশুদের মনে নীতিনিষ্ঠতা এবং ঔচিত্যবোধ গুণ প্রোথিত করা যেতে পারে। তবে দুঃখের হলেও সত্যি, আজকের অনেক পিতামাতাই সন্তানদের উল্টো শিক্ষাটাই দেন। আমার পরিচিত এক অভিভাবকের ছেলে স্কুল স্পোর্টসে একশো মিটার দৌড়ে প্রথম হয়। যে ছেলেটি অনেকটা এগিয়ে ছিল সে হঠাৎ পড়ে যায়। প্রথম হওয়া বালকটিকে আমি ভুলিয়েভালিয়ে ক্যাডবেরি হাতে দিয়ে জিজ্ঞাসা করি, যার প্রথম হওয়ার কথা ছিল, সে পড়ল কী করে? সে বলল, ‘‘কেন, আমি ল্যাং মেরে দিলাম আর ও পড়ে গেল। আমি ফার্স্ট হয়ে গেলাম।’’ বিস্ময় আরও অপেক্ষা করছিল। সে বলল, ‘‘বাবা এই টেকনিকটা আগেই আমাকে বলে দিয়েছিল।’’ এর পর নীতিনিষ্ঠতা এবং ঔচিত্যবোধ কতটা শিশুদের কাজে লাগবে, ঈশ্বর জানেন!